Gwamnatin jihar Kano ta kaddamar da kasafin kudin, 2020 – Dala FM Kano
Gwamnatin jihar Kano ta kaddamar da kasafin kudin, 2020
Gwamnatin jihar Kano ta jaddada kudirin ta na kara habaka bangarorin ilimi da kuma lafiya.
Gwamnan Kano Abdullahi Umar Ganduje ne ya bayyana haka yayin da yake gabatar da kunshin kasafin kudin badi a gaban majalisar dokokin jihar, wanda ya haura naira biliyan 197.
Gwamnan yace duba da muhimmancin da bangarorin ke dashi ya sanya kasafin na badi zai fi mayar da hankali a kansu.
Ya kara da cewa acikin kasafin na badi gwamnatin jihar ta ware kaso 40 cikin dari na kasafin domin biyan albashi da kuma biyan bashin ‘yan fansho.
Haka kuma gwamnan yayi alkawarin yin duk mai yiyuwa wajen kara habaka tattalin arzikin jihar alabashi ta kasance abar duba ga sauran jihohin kasar nan.
A nasa bangaren shugaban majalisar dokokin jihar Kano Hon Abdulaziz Garba Gafasa cewa yayi majalisar dokokin zata yi kokarinta wajen ganin tayi aikin duba kasafin cikin lokaci.
Gwamnan jihar Kano Dr Abdullahi Umar Ganduje ya aike da sunayen mutum 20 zuwa majalisar dokoki domin tantance su don tabbatar da su a matsayin Kwamishinoni.
Kakakin Majalisar Abdu’aziz Garba Gafasa ne ya bayyana sunayen a cikin kwaryar majalisar lokacin zaman majalisar.
Da safiyar yau ne majalisar ta zauna don sauraran sunayen da gwamnan ya aike mata.
Da ya ke karanta wasikar da gwamnan ya turowa majalisar da safiyar yau, shugaban majalisar dokokin ta Kano Abdul Aziz Garba Gafasa ya ce, wadanda gwamnan ya turo da sunayensu don nadasu a matsayin kwamishinonin sun hada da: Murtala Sule Garo, Eng Muhd Mu’azu Magaji, Barrister Ibrahim Mukhtar, Musa Ilyasu Kwankwaso, Dr Kabiru Ibrahim Getso, Comrade Muhd Garba, Nura Muhd Dankade, Shehu NaAllah Kura.
Dr. Muhd Tahar Adam, Dr. Zubairu Umar Muhd, Dr Aminu Ibrahim Tsanyawa, Sadiq Aminu Wali, Muhd Baffa Takai, Kabiru Ado Lakwaya, Dr Mariya Mahmud Bunkure, Ibrahim Ahmad Karaye, Mukhtar Ishaq Yakasai, Mahmud Muhd Dantsantsi, Muhd Sunusi Said Kiru, Barrister Lawan Abdullahi Musa.
Sauran sune Kabiru Ado Lakwaya da Dr Aminu Ibrahim Tsanyawa da Barrister Ibrahim Muktar da kuma Eng Mu’azu Magaji.
Wakiliyar mu ta majalisa Khadija Ishaq ta rawaito cewa ya ruwaito cewa a gobe talata ne ake sa ran fara tantance su.
Sashin kula da lafiyar kwakwalwa na asibitin koyarwa na Malam Aminu Kano ya tabbatar da cewa kowacce dakika 40 mutum guda na kashe kansa a fadin Duniya.
Sashin ya bayyana hakan ne yayin bikin ranar lafiyar kwakwalwa ta Duniya da ake gabatarwa a irin wannan rana ta 10 ga watan Oktoba Wanda taken na bana ya mayar da hankali akan masu kashe kansu.
Dr Aminu Shehu Ibrahim na sashen kula da lafiyar ta kwakwalwa yace sun yi tattaki a dukannin sashen gudanarwa na asibitin domin fadakar da sauran ma’aikatan cewa idan sun sami wadanda suke yunkurin kashe kansu ka da su rika gaggawar sallamar su.
Ya Kuma ce a rahoton da hukumar lafiya ta gudanar ya nuna cewa a kalla mutane miliyan daya suna kashe kansu a fadin Duniya a kowacce shekara Wanda hakan ya nuna cewa zai ninka a nan gaba zuwa miliyan daya da dubu dari biyar.
Ya kara da cewar kashe Kai ya na da alaka da tabin hankali a don haka ya umarci al’umma duk mutumin da yayi yunkurin kashe kansa a kawo shi asibiti domin duba lafiyar kwakwalwarsa.
Sashen ya Kuma ce a shekarar da ta gabata sun sami rahoton mutum guda Wanda ya kashe kansa yayin da a shekarar bana mutane 8 ne suka kashe kansu a fadin jihar kano.
Majalisa ta amince ta ginin titunan Kano zuwa Katsina
Majalisar zartarwa ta kasa ta amince da ware sama da naira biliyan 209 wajen cigaba da aikin gina titunan Kano zuwa Katsina da kuma wanda ya tashi daga Ibadan zuwa Ilesha ya bi ya ta Ife.
Ministan ayyuka da gidaje Babatunde Fashola ne ya bayyana haka yayin zantawa da manema labarai, bayan kammala taron majalisar zartaswa ta kasa karkashin jagorancin mataimakin shugaban kasa Farfesa Yemi Osinbajo.
Babatunde Fashola ya ce, kaso na biyu na aikin titin Kano Katsina zuwa Katsina wanda ya fara daga Gidan Mutum Daya zuwa kamfanin mulmula karafa na Katsina an ware masa naira biliyan 29 da miliyan 600.
Sai kuma aikin titin Ibadan zuwa Ilesha ya bi ya ta Ife an ware masa naira biliyan 79 da miliyan 800.
Ministan ya kuma ce an ware sama da naira biliyan 200, domin ci gaba da ayyukan tituna da suka hade da gadar Niger ya hada biranen Onitsha da Asaba.